C 184/64
DA
Den Europæiske Unions Tidende
25.5.2023
Det Europæiske Økonomiske og Sociale Udvalgs udtalelse om forslag til Rådets henstilling om en tilstrækkelig minimumsindkomst, som sikrer aktiv inklusion (COM(2022) 490 final — 2022/0299 (NLE)) (2023/C 184/12)
Ordførere: Jason DEGUARA og Paul SOETE
Anmodning om udtalelse
Kommissionen, 25.11.2022
Retsgrundlag
Artikel 304 i traktaten om Den Europæiske Unions funktionsmåde
Kompetence
Sektionen for Beskæftigelse, Sociale Spørgsmål og Unionsborgerskab
Vedtaget i sektionen
8.3.2023
Vedtaget på plenarforsamlingen
22.3.2023
Plenarforsamling nr.
577
Resultat af afstemningen (for/imod/hverken for eller imod)
143/00/08
1.
Konklusioner og anbefalinger 1.1.
EØSU bifalder henstillingens indhold, navnlig anvendelsen af realistiske og passende kriterier for minimums­ indkomstens tilstrækkelighed og tilgængelighed, den retlige garanti herfor og rapporteringssystemet samt Kommissionens større anerkendelse af behovet for en aktiv socialpolitik og for yderligere foranstaltninger til bekæmpelse af fattigdom i hele EU. 1.2.
Der er behov for en rettighedsbaseret tilgang, der gælder for alle, til en tilstrækkelig minimumsindkomst, hvor ingen lades i stikken, og kriterierne ikke er alt for restriktive, og som måles nøjagtigt for at sikre, at den har den ønskede virkning. 1.3.
Bekæmpelse af fattigdom og indkomstuligheder er vigtig, ikke kun af hensyn til retfærdigheden, men også for at fremme den økonomiske vækst.
I denne sammenhæng bør det også nævnes, at minimumsindkomstsystemer generelt har en stabiliserende virkning på økonomien. 1.4.
Medlemsstaternes ret til at fastlægge principperne for deres sociale systemer, EU's og medlemsstaternes komplementære kompetencer og den fulde anvendelse af EU-traktatens instrumenter bør være de styrende principper for enhver EU-foranstaltning inden for social beskyttelse. 1.5.
Bæredygtig kvalitetsbeskæftigelse er den bedste vej ud af fattigdom og social udstødelse.
Samtidig er flere mennesker på et inklusivt arbejdsmarked af god kvalitet med til at finansiere de sociale beskyttelsessystemer og gøre dem mere økonomisk bæredygtige. 1.6.
I øjeblikket er fastsættelsen af og niveauet for minimumsindkomstydelser i en lang række medlemsstater ikke baseret på en solid metode eller forbundet med statistisk underbyggede indikatorer, der afspejler et anstændigt og værdigt liv.
Det første skridt er at indføre en sådan metode og tage højde for husstandenes forskellige indtægtskilder og konkrete omstændigheder. 1.7.
EØSU insisterer på, at minimumsindkomsterne jævnligt bør reguleres i takt med inflationen, navnlig i lyset af de stigende leveomkostninger til fødevarer og energi, og at civilsamfundsorganisationer, arbejdsmarkedets parter og velfærdsorganisationer høres i den forbindelse. 1.8.
For at nå målene i henstillingen er det nødvendigt løbende at overvåge gennemførelsen af indkomststøttepolitikker og andre socialsikringspolitikker, der sikrer aktiv inklusion.
Medlemsstaternes statusrapporter bør udarbejdes med deltagelse af relevante civilsamfundsorganisationer og velfærdsorganisationer og arbejdsmarkedets parter, alternativt bør rapporterne som anført i Rådets henstilling regelmæssigt behandles inden for rammerne af Kommissionens overvågningsmekanisme.